MBK ผุดโรงแรมหรูแบรนด์ “ทินิดี” เมืองกระบี่ ขานรับฤดูท่องเที่ยว พ.ย.นี้
MBK ผุดโรงแรมหรูแบรนด์ “ทินิดี” เมืองกระบี่ ขานรับฤดูท่องเที่ยว พ.ย.นี้
9 ก.ย. 2563

นางสาวอาทร วนาสันตกุล กรรมการผู้จัดการ บริษัท เอ็ม บี เค โฮเต็ล แอนด์ ทัวร์ริซึ่ม จำกัดในเครือเอ็ม บี เค กรุ๊ป จำกัด (มหาชน) หรือ MBK กล่าวว่า บริษัทลงทุน 100 ล้านบาท  สร้างโรงแรมแห่งใหม่ “ทินิดี ไฮด์อเวย์ ต้นไทร บีช กระบี่” เพื่อไว้ต้อนรับนักท่องเที่ยวทั้งชาวไทยและชาวต่างประเทศ ซี่งในช่วงแรกของการเปิดให้บริการในเดือนพฤศจิกายนนี้ จะเป็นโอกาสดีที่นักท่องเที่ยวชาวไทยได้ไปพักผ่อนก่อนใคร
ทั้งนี้ จังหวัดกระบี่เป็นแหล่งท่องเที่ยวทางทะเลที่สำคัญแห่งหนึ่งของประเทศไทย โดยในปี 2561 ที่ผ่านมา มีนักท่องเที่ยวเข้ามาเที่ยวประมาณ 7 ล้านคน เป็นนักท่องเที่ยวชาวต่างชาติ 4.5 คน ชาวไทย 2.5 ล้านคน  จึงเล็งเห็นศักยภาพด้านการท่องเที่ยวในกระบี่ โดยจากเดิมเครือ เอ็มบี เค กรุ๊ป มีโรงแรมระดับ 5 ดาวในจังหวัดกระบี่อยู่แล้ว 2 แห่ง คือ ดุสิตธานี กระบี่ บีช รีสอร์ท และ ลยานะ รีสอร์ท แอนด์ สปา
สำหรับแบรนด์ทินิดี ปัจจุบันมีโรงแรมและรีสอร์ทเปิดให้บริการที่จังหวัดปทุมธานี ภูเก็ต และระนอง โดยทินิดี ไฮด์อเวย์ ต้นไทร บีช กระบี่ ตั้งอยู่ที่หาดต้นไทร บนเนื้อที่กว่า 57 ไร่ โดยแบ่งเป็นส่วนของโรงแรม 33 ไร่ และเป็นสวนเกษตร 24 ไร่ อยู่ระหว่างอ่าวนางและหาดไร่เลย์ ล้อมรอบด้วยทิวทัศน์ของต้นมะพร้าวและทิวเขา รีสอร์ทได้รับการออกแบบให้กลมกลืนกับสภาพแวดล้อมและใช้นโยบาย Zero Waste ในการลดปริมาณขยะและของเสียให้น้อยที่สุด  รวมทั้งทำงานร่วมกับชุมชนทั้งด้านการจ้างงานและด้านอื่นๆ ให้เกิดประโยชน์ร่วมกัน
นางสาวอาทร กล่าวว่า ในขณะนี้หลายประเทศต่างเร่งพัฒนาวัคซีนสำหรับป้องกันการแพร่ระบาดของเชื้อโควิด ซึ่งคาดว่าภายในปลายปีนี้จะมีการพัฒนาได้เสร็จสมบูรณ์ โดยที่ผ่านมาประเทศไทยมีอัตราการติดเชื้อโควิดในระดับต่ำ มีระบบสาธารณสุขที่เข้มแข็งในการรับมือกับโรคระบาด จึงได้รับการยอมรับในระดับโลกให้เป็นจุดหมายปลายทางของนักท่องเที่ยว เมื่อผนวกกับการแก้ปัญหาให้ธุรกิจท่องเที่ยวของรัฐบาลทั้งการกระตุ้นการท่องเที่ยวภายในประเทศ และการเปิดให้ชาวต่างชาติเข้ามาในประเทศไทยได้เมื่อทุกอย่างพร้อม จึงเชื่อว่า “ทินิดี ไฮด์อเวย์ ต้นไทร บีช กระบี่” จะเป็นตัวเลือกหนึ่งที่ได้รับการยอมรับจากนักท่องเที่ยวทั้งชาวไทยและชาวต่างชาติเป็นอย่างดี
ทินิดี ไฮด์อเวย์ ต้นไทร บีช กระบี่  เป็น “รีสอร์ทสำหรับผู้ใหญ่” รับผู้เข้าพักที่มีอายุตั้งแต่ 15 ปีขึ้นไป และผู้ที่มีอายุระหว่าง 15 – 18 ปีต้องเข้าพักพร้อมกับผู้ใหญ่  เป็นที่พักริมทะเลที่สมบูรณ์แบบสำหรับคู่รัก เพื่อนฝูง นักปีนเขา ผู้รักการผจญภัย รวมถึงนักท่องเที่ยวที่มองหาการพักผ่อนที่เงียบสงบ คำว่า “ทินิดี” มีที่มาจากคำไทยว่า “ที่นี่ดี” ซึ่งเชื่อมั่นว่าผู้เข้าพักจะค้นพบสิ่งนั้นได้ที่นี่ ทั้งความอบอุ่น สมดุล และครบครัน